wickkiey/tamil-wikipedia-chunked huggingface dataset:
# பிரம்மதேசம் (விழுப்புரம்)

## போக்குவரத்து

மாநில நெடுஞ்சாலையான SH -134 திண்டிவனம்-மரக்காணம் மையப்பகுதியில் பிரம்மதேசம் அமைந்துள்ளதால் அருகில் உள்ள முக்கிய நகரங்களான புதுவை (சுமார் 30 கி.மீ) மற்றும் சென்னை (சுமார் 150 கி.மீ)உடன் சாலை வழியாக இணைக்கப்பட்டுள்ளது.  
தமிழக அரசின் போக்குவரத்து துறையால் இயக்கப்படும் பின்வருமாறு:
| பேருந்து எண் | புறப்படும் இடம் | சேரும் இடம் |  |
| --- | --- | --- | --- |
| 1 | திண்டிவனம் | ராயநல்லூர் |  |
| 5 | திண்டிவனம் | வண்டிபாலயம் |  |
| 15 | திண்டிவனம் | நல்லூர் |  |
| 22 | திண்டிவனம் | முன்னூர் |  |
| 26 | திண்டிவனம் | அடவல்லிக்குத்தன் |  |
| 30 | திண்டிவனம் | கிளாப்பக்கம் |  |
| 189 | மரக்காணம் | சென்னை |  |
| 227 | மரக்காணம் | திண்டிவனம் | } |
இப்பகுதியில் அரசுப் பேருந்துகள் தவிர சில தனியார் பேருந்துகள் இயக்கப்படுகின்றன.
# பிரம்மதேசம் (விழுப்புரம்)

## அருகில் உள்ள முக்கிய இடங்கள்

- திண்டிவனம்
- சென்னை
- மரக்காணம்
- கல்பாக்கம்
- புதுச்சேரி
- முருக்கேரி
- நல்லாளம்
- சூணாம்பேடு
- கடப்பக்கம்
# கடியேர்

'கடி ஏர்' என்னும் தொடரிலுள்ள கடி என்னும் சொல்லுக்குக் காப்பு என்று பொருள் கொள்ள வேண்டும். மழை காக்கவேண்டும் என்று வேண்டி ஆண்டில் முதல்முதலாக ஏர் பூட்டுவது கடியேர். அண்மைக்காலம் வரையில் 'நல்லேர்' பூட்டும் விழா தமிழத்தில் நடைபெற்று வந்தது. கோடை காலத்தில் முதல்மழை பெய்ததும் ஊரார் அனைவரும் கூடி ஊரின் பொதுநிலத்தில் ஏர் பூட்டி உழுவர். இதனை நல்லேர் விழா என்பர்.  
மதுரைக்காஞ்சி என்னும் சங்ககால நூல் இந்த நல்லேர் விழாவைக் குறிப்பிடுகிறது.  
வானம் கடியேர் பூட்டி பேர்யாற்றுக் கரையை உடுத்து உழுதது எனக் கூறுவது கடியேர் விழாவினை நினைவூட்டுகிறது.
# கொண்டி

கொண்டுவந்த பொருள் கொண்டி எனப்படும்.
அடங்காத பெண்களை இக்காலத்தில் கொண்டிப்பெண் என்பர்.பகை அரசரின் பெண்களை வெற்றி கண்ட அரசன் தம் ஊருக்கு கொண்டு வருவான்.சிலர் விரும்பி ஏற்றுக் கொள்வர். சிலர் அடங்காதவர்.
# கொண்டி

## கொண்டி - சொல்

அஞ்சாமல் யாமத்தில் யாழ் முழவு போன்ற இசைக்கருவிகளுடன் நடனம் ஆடும் மகளிர் "கொண்டி மகளிர்" எனப்பட்டனர் பெற்றோர் சொல்லுக்கும் ஊருக்கும் கட்டுப்படாமல் மனம் போன போக்கில் திரியும் பெண்ணை இக்காலத்திலும் **கொண்டிப்பெண்** என்பர். தற்காலத்திலும் கிராமங்களில் குறும்பு செய்யும் சிறுவர்களை **கொண்டிப்பய** என விளிக்கும் வழக்கம் உள்ளது.
# கொண்டி

## கொண்டி மகளிர் (சங்ககாலம்)

அரசன் போரிடும்போது பகைநாட்டில் அந்நாட்டு அரசனுக்கும் அடங்காமல் திமிர் பிடித்தவரை, வெற்றி கண்ட அரசன் அவர்கள் மகளிரை சிறைபிடித்து வந்து தன் நாட்டுக் கட்டுக்காவலில் வைத்திருப்பது வழக்கம். இவர்கள் கொண்டி மகளிர் எனப்பட்டனர்.
# கொண்டி

## கொண்டி மகளிர்

கொண்டி மகளிரும் இத்தகையவர்களே. இவர்களை அடங்காப் பிடாரிப் பெண்கள் எனலாம். இவர்கள் ஊரின் கட்டுக் காவலுக்கு அடங்காதவர்கள்.
# கொண்டி

## கொண்டி மகளிர்

### மதுரைக்காஞ்சி

தலையாலங்கானத்துச் செருவென்ற நெடுஞ்செழியனால் பிணித்துக் கொண்டுவரப்பட்டு மதுரையில் வாழ்ந்த கொண்டி மகளிர் பசும்பொன் அணிகலன்கள் அணிந்து பகட்டிக் கொண்டு திரிவர் என்றும், இவர்களைக் கண்டால் மக்கள் நெஞ்சே நடுங்குவர் என்றும், வானவ மகளிர் போல யாழ், முழவு இசைகளுக்கு ஏற்ப மன்றில் ஆடுவர் என்றும், குளித்து மினுக்கிக்கொண்டு அவரவர் மனைகளில் பொய்தல் ஆடுவர் என்றும் மதுரைக்காஞ்சி குறிப்பிடுகிறது.
# கொண்டி

## கொண்டி மகளிர்

### பட்டினப்பாலை

காவிரிப்பூம்பட்டினத்தில் வாழ்ந்த கொண்டி மகளிர் அந்தி வேளையில் நீராடி, மறங்களில் விளக்கேற்றி வைத்துக்கொண்டு 'வம்பலர்' என்னும் புத்திளைஞர்கள் ஒன்றுகூடும் இடங்களில் தூணைப் பற்றிக்கொண்டு புதியவர்களின் வருகைக்காகக் காத்திருப்பர் என்று பட்டினப்பாலை கூறுகிறது.
# கொண்டி

## கொண்டி மள்ளர்

கொண்டி என்பது கட்டுக்கடங்காப் போராற்றல். மள்ளர் எனப்பட்ட போர் வீரர்களில் பலர் இத்தகைய கொண்டி மள்ளர்களாக விளங்கினர். கடல்பிறக்கோட்டிய செங்குட்டுவன் தன் போர் வெற்றிக்குப் பின்னர் கொண்டி மள்ளர்களுக்குப் போர்யானைகளைப் பரிசாக வழங்கினான்.
# கொண்டி

## உசாத்துணைகள்

- கொண்டி மள்ளர் - பதிற்றுப்பத்து 43
- கொண்டி மகளிர் - மது. 583, பட். 246
# இந்தியக் குடியியல் பணிகள்

**இந்தியக் குடியியல் பணிகள்**, பொதுவாக குடியியல் பணிகள் என்று அழைக்கப்படும், அரசுப்பணிகள் இந்திய அரசினால் விடுதலைக்குப் பிறகு 1947இல் பிரித்தானிய அரசில் விளங்கிட்ட இந்தியக் குடியுரிமைப் பணியின் தொடர்ச்சியாக ஏற்படுத்தப்பட்ட உயரிய குடியியல் பணிகளாகும். இந்தியக் குடியியல் பணி அதிகாரிகள் இந்தியப் பிரதமரின் அலுவலகம் கட்டுப்பாட்டில் உள்ளனர்.  
அண்மைக் காலத்தில் மேலாண்மை மற்றும் தகவல் தொழில்நுட்பப் பணிவாழ்வுகள் இளைஞரை ஈர்த்தாலும்,அமைக்கப்பட்ட நாட்களிலிருந்து இன்றுவரை இப்பணிகள் அவர்களின் முதல் விருப்பாக இருந்து வருகிறது.அரசியலமைப்பு புதிய பணிச்சேவைகளை ஏற்படுத்த நாடாளுமன்றத்திற்கு அதிகாரம் கொடுத்துள்ளது. இதன்படியே இந்திய வனப் பணி மற்றும் இந்திய வெளியாட்டுப் பணி சேவைகள் அமைக்கப்பட்டுள்ளன. பரந்த,பன்முக நாடான இந்தியாவின் இயற்கைவளம்,பொருளியல் மற்றும் மனிதவளங்களை மேலாண்மை புரிய இக்குடியியல் பணிகள் பெரிதும் துணைநிற்கின்றன. நடுவண் மற்றும் மாநில ஆட்சியாளர்களின் வழிகாட்டுதலுக்குகிணங்க பல்வேறு குடியியல் பணியாளர்கள் நாட்டின் சிறப்பான ஆளுமைக்கு வழிவகுக்கின்றனர்.
# இந்தியக் குடியியல் பணிகள்

## அமைப்பு

நாட்டின் பல்வேறு வளங்களை மேலாளும் இப்பணியாளர்கள் மிகுந்த திறனும் தலைமைப் பண்பேற்கும் தன்மையும் கொண்டவர்களாக இருத்தல் மிகவும் தேவையானதாகும். இப்பணியாளர்களைப் பல்வேறு பணிகளில் கடினமான போட்டிகளுடைய தேர்வுகள் மூலம் ஒன்றிய அரசுப்பணியாளர் தேர்வாணையம் தெரிந்தெடுக்கிறது. மாநில அளவிலான பணிகளுக்கு மாநிலத் தேர்வாணையங்கள் தெரிந்தெடுக்கின்றன.  
இந்தியக் குடியியல் பணிகள் இரன்டு வகைப்படும் அவை:
- அனைத்திந்தியப் பணிகள்
- நடுவண் குடியியல் பணிகள்
# இந்தியக் குடியியல் பணிகள்

## அமைப்பு

### அனைத்திந்தியப் பணிகள்

இவர்கள் நடுவண் மற்றும் மாநிலப் பணிகளில் தேவைக்கேற்ப அமர்த்தப்படுவர். இவர்களுக்கான பணி விதிகள் தனியானவை.பணிச்சேவைகளில் இவை உயரிய தகுதியில் உள்ளன.
- இந்திய ஆட்சிப் பணி (இ.ஆ.ப/ IAS)
- இந்தியக் காவல் பணி (இ.கா.ப/ IPS)
- இந்திய வெளியுறவுப் பணி - IFS
- இந்திய வனப் பணி (இ.வ.ப/ IFS)
- இந்தியப் பொருளாதாரப் பணி - (IES)
- இந்திய வருவாய்ப் பணி - (IRS)
# இந்தியக் குடியியல் பணிகள்

## அமைப்பு

### நடுவண் குடியியல் பணிகள் - பிரிவு ஏ (குரூப் "ஏ")

இவர்கள் நடுவண் அரசின் துறைசார்ந்த பணிகளில் மட்டுமே அமர்த்தப்படுவர்.
- இந்தியப் படைக்கலத் தொழிற்சாலைகள் பணி
- இந்தியப் பொறியியல் பணி
- இந்தியத் தொலைத்தொடர்புப் பணி (இ.தொ.ப)
- இந்திய அஞ்சல் பணி (இ.அ.ப)
- இந்திய அஞ்சல் & தொலைதொடர்புக் கணக்கு மற்றும் நிதி பணி (IP&TAFS)
- இந்திய இரயில்வே பணி இயந்திரப்பொறியாளர்(IRSME)
- இந்திய இரயில்வே பணி மின்னியல்பொறியாளர்(IRSEE)
- இந்திய இரயில்வே பணி சமிக்ஞை பொறியாளர்(IRSSE)
- இந்திய இரயில்வே கணக்கு பணி (IRAS)
- இந்திய இரயில்வே போக்குவரத்து பணி (IRTS)
- இந்திய இரயில்வே பணியாளர் பணி (IRPS)
- இந்திய இரயில்வே வைப்பகப் பணி(IRSS)
- இந்திய கணக்கு & தணிக்கைப் பணி (IA&AS)
- இந்திய நில அளவியல் பணி
# இந்தியக் குடியியல் பணிகள்

## வெளியிணைப்புகள்

- யுபிஎசுசி இணையதளம்
- இந்தியக் குடியியல் பணிகள் செல்ல விரும்புவோருக்கு
- Service
- Portal
# இரண்டாம் பத்து (பதிற்றுப்பத்து)

சங்க நூலான **பதிற்றுப்பத்தின் இரண்டாம் பத்து** தொகுப்பில் பத்து பாடல்கள் உள்ளன.
# இரண்டாம் பத்து (பதிற்றுப்பத்து)

## பதிகம்

பதிற்றுப்பத்து தொகுப்பினைச் செய்த புலவர் பாடல் பாடப்பட்ட காலத்தவர் அன்று. அவர் தாம் அறிந்த செய்திகளையும், பாடலிலுள்ள செய்திகளையும் இணைத்து ஒவ்வொரு 10 பாட்டுக்கும் பதிகம் வழங்கியுள்ளார். இவர் சங்கம் மருவிய காலத்தவர். இவர் தரும் செய்திகள் இவை.
# இரண்டாம் பத்து (பதிற்றுப்பத்து)

## பதிகம்

### பாடிய புலவர்

இதில் உள்ள 10 பாடல்களைப் பாடிய புலவர் குமட்டூர்க் கண்ணனார்.
# இரண்டாம் பத்து (பதிற்றுப்பத்து)

## பதிகம்

### பாடப்பட்ட அரசன்

இமயவரம்பன்(இமையவரம்பன்) நெடுஞ்சேரலாதனைப் பற்றிய செய்திகள் இதில் உள்ளன.
# இரண்டாம் பத்து (பதிற்றுப்பத்து)

## பதிகம்

### அரசனின் தந்தை

நெடுஞ்சேரலாதனின் தந்தை உதியஞ் சேரல்.
# இரண்டாம் பத்து (பதிற்றுப்பத்து)

## பதிகம்

### அரசனின் தாய்

தாய் நல்லினி. இந்த நல்லினி வெளியன் வேள் என்பவனின் மகள்.
# இரண்டாம் பத்து (பதிற்றுப்பத்து)

## பதிகம்

### அரசனின் தம்பி

பல்யானைச் செல்கெழு குட்டுவன் இமயவரம்பனின் தம்பி என்று மூன்றாம் பத்துத் தெகுப்பிலுள்ள பதிகம் கூறுகிறது.
# இரண்டாம் பத்து (பதிற்றுப்பத்து)

## பதிகம்

### புலவருக்கு அரசன் வழங்கிய பரிசில்

இவனைப் பாடிப் புலவர் பெற்ற பரிசில்  
உம்பற்காடு நிலப்பகுதியிலிருந்த 500 ஊர்களைப் பிரமதாயம் என்னும் கொடையாக நல்கினான். அத்துடன் தன் ஆட்சிக்கு உட்பட்டிருந்த தென்னாடு நிலப்பகுதியிலிருந்து வரும் வருவாயைப் பாகம் போட்டு ஒரு பாகத்தைப் புலவருக்கு வழங்கினான்.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 11

காற்று கடலுள் புகுந்து நீரை அள்ளிக்கொண்டு மேகமாக உலவும். முருகப் பெருமான் கடலுக்குள் சூரனை அழித்தபோது கடலே செந்நிறம் பெற்றது. இந்த நெடுஞ்சேரலாதன் மேகம்போல் படையுடன் சென்றான். முருகனைப் போலப் பகைவரைக் கொன்று உப்பங்கழிகளையெல்லாம் குங்குமம் கரைத்தது போலச் செந்நிறமாக்கினான். கடற்கொள்ளையர் கடம்பர் பகையை முடித்தபோது இந்த நிலை. கடம்பர் என்னும் கொள்ளையரின் காவல்மரம் கடம்பு. இந்தச் சேரன் வெட்டிக் கொண்டுவந்த கடம்ப மரத்தால் தனக்கு முரசு செய்துகொண்டான். இந்த வெற்றிப் பெருமிதத்தோடு யானைமீது வந்த அரசனைக் கண்டு புலவர் வாழ்த்துகிறார். முருக்கமரம் பூத்திருக்கும் மலைக்காட்டில் தூங்கும் கவரிமான் வயல் வெளியில் வளர்ந்திருக்கும் நரந்தம்புல்லை மேயக் கனவு காண்பது போல், இமயத்தில் இருந்துகொண்டு குமரியைக் கைப்பற்றக் கனவு கண்டுகொண்டிருந்த மன்னர்களையெல்லாம் வென்று அந்த நிலப்பரப்புகளிலெல்லாம் தன் புகழ் பரவும்படி செய்தான்.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 12

கடம்பரின் கடம்பு மரத்தை அடியோடு சாய்த்து கடற்கொள்ளை இல்லாமல் செய்தான். அரிமான் சிங்கம் நடமாடும் இடங்களுக்குப் பிற விலங்கினம் செல்லாதது போல் அவன் நாட்டுக்குள் பிற மன்னர் நுழைவதில்லை. இது அவன் பெற்றிருந்த புகழ்ச்செல்வம். இது கேட்பதற்குத்தான் இனிக்கும். அவன் ஆட்சியில் நுகர்வதற்கு இனியதும் உண்டு. வறுமையில் வாடும் புலவருக்கும் அவரது குடும்பத்துக்கும் மகிழ்ச்சியான வாழ்வைத் தந்தது. களிறு தன் பிடியையும் கன்றையும் மொய்க்கும் மிஞிறுகளை ஓப்பிப் பேணும் காடுகளைக் கடந்து புலவர் வந்தாராம். வந்தவர்களுக்குப் பலநாள் பட்டினி கிடந்த தொல்பசியாம். அதனைப் போக்க ஆட்டுக்கறிக் குழம்பு ஊற்றி அரிசிச்சோறு படைத்தானாம். பருகுவதற்குத் தேறல் தந்தானாம். நனைந்த பருந்தின் சிறகு போல் கிழிந்துபோயிருந்த ஆடைக்கு மாற்றாடையாகப் பட்டாடை தந்தானாம். புலவர் மகளிர் அணிந்துகொள்ள அணிகலன்கள் தந்தானாம். அரசனும் அவன் சுற்றமும் இவற்றைத் தந்து புலவர் மகிழ்வதைக் கண்டு மகிழ்ந்ததாம். இப்படி மகிழ்வதைப் 'பெருங்கலி மகிழ்வு' என்றனர்
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 13

சேரலாதன் போரிடுவதற்கு முன் போரிட்ட பகைவர் நாடு எப்படி இருந்தது, போர் முடிந்த பின்னர் என்னவாயிற்று, சேரலாதன் பேணிக் காக்கும் நாட்டின் நிலை என்ன என்னும் மூன்று வகையான செய்திகள் இதில் கூறப்படுகின்றன. இதில் சொல்லப்படும் செய்திகள் நிலவியல் கண்ணோட்டத்தில் அமைந்துள்ளன. நிலத்தின் 1 இயல்பு-நிலை, 2 அழிவு-நிலை, 3 பாதுகாப்பு-நிலை எப்படி இருக்கும் என்று காட்டப்படுகிறது. 1 இயல்பு-நிலை; கிடை நின்ற நன்செய்யில் ஆரல்மீன் பிறழும். காளைகள் போரிட்டுக்கொண்ட இடங்களில் உழாமலேயே விதைப்பர். வயலில் மேயும் எருமைகள் கரும்பை விரும்பாமல் அங்குப் பூத்திருக்கும் நெய்தலை மேயும். புல்லை மேயமுடியாத முதிர்ந்த பசுக்கள் மகளிர் துணங்கை ஆடும்போது அவர்கள் தலையிலிருந்து உதிர்ந்த ஆம்பல் பூக்களை மேயும். பொய்கைப் புனல் பாயும் வாயிலில் மருதும் தென்னையும் வளர்ந்தோங்கி நிற்கும். 2 அழிவு-நிலை; எங்கும் அழிவு. எங்கும் அச்சம். கூற்றுவன் உயிரைக் கொண்டுபோன பின்னர் கிடக்கும் உடல் போல நிலம் கிடந்தது. கரும்பு வயல் சப்பாத்திக் காடு ஆயிற்று. மகளிர் துணங்கை ஆடிய இடங்களில் இரட்டைத்தலைப் பேய்கள் கழுதுப் பேய்களின் மேல் ஏறிக்கொண்டு திரிந்தன. நீரோடிய பொய்கை வாயில்களில் நெருஞ்சி முள்ளும், ஊமத்தஞ் செடிகளும் மண்டிக் கிடந்தன. 3 பாதுகாப்பு-நிலை; காட்டில் முனிவர் தவம். அருகில் மகளிரொடு உழுதுண்ணம் மள்ளர் வாழ்க்கை. விளைச்சல் மிகுதியால் தானியம் விற்போர் அங்கு வருவதில்லை.பருவம் தவறாத மழை. நோய் இல்லை. பசி இல்லை. மனமும் வளமும் எங்கும் மலர்ந்து கிடந்தன.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 14

சேரலாதனைப் புகழ்ந்து கூறி வாழ்த்தும் செய்திகள் இதில் உள்ளன. நிலம், நீர், காற்று, விண் என்னும் நான்கையும் போல் அளக்க முடியாதவன். நாள் என்னும் தன்னொளி விண்மீன்கள், கோள் என்னும் ஒளிவாங்கி மின்கள், நிலா, ஞாயிறு, தீ என்னும் ஐந்தும் ஒருங்கிணைந்து தரும் ஒளியைப் போல் புகழ்-ஒளி தருபவன். நூற்றுவரோடு சேர்ந்து போரிட்ட கன்னன் போல் கொடையாளி. கூற்றுவன் போலத் தோல்வி காணாதவன். சாவுக்கு அஞ்சாதவன். தன் படைக்குக் கவசம் போன்றவன். தன் மனைவிக்கு நல்ல கணவன்.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 15

கொடைவிழா நடத்திப் புகழ் பெற்றவன் நெடியோன்(முந்நீர் விழவின் நெடியோன்). அந்த நெடியோனைப் போலப் புகழ் பெற்றவன் இந்தச் சேரலாதன். இவனது பகைநாட்டு அழிவையும், இவன் காப்பாற்றும் நாட்டு நலத்தையும் இப் பாடல் ஒப்பிட்டுக் காட்டுகிறது.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 16 - 'துயிலின் பாயல்'

பென்னில் மணி பதித்துச் செய்யப்பட்ட 'எழுமுடி' என்னும் அணியைச் சேரலாதன் தன் மார்பில் ஆணிந்திருந்தான். அந்த மார்பில் மேன்மக்களின் கண்கள் துயில் கொண்டன. (அதன் அழகில் பலரும் மயங்கின்). சேரலாதன் தன் காலத்தின் பெரும்பகுதியைப் பாசறையிலேயே போக்கினான். எனவே புலவர் பாசறைக்குச் சென்று அவனைப் போலவே, ஆனால் அரண்மனையில், தூங்காமல் வாடும் அவனது மனைவியை நினைத்துப் பார்க்கும்படி அரசனைத் தூண்டுகிறார்.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 17 - 'வலம்படு வியன்பணை'

'பசும்பூண் மார்பன்' என்று இவன் சிறப்பிக்கப்படுகிறான். கடலுக்குள் படை நடத்திச் சென்று கடம்பரை வென்று அவர்களின் காவல்கரமான கடம்ப மரத்தை வெட்டி, அம் மரத்தில் தனக்கு முரசு செய்துகொண்டான். அதனைத் தன் ஊருக்குக் கொண்டுவந்து முழக்கியபோது அவனது இயவர் (= முரசுப் படையினர்) இனிப் போருக்குச் செல்ல இடமில்லையே என்று வானத்தைப் பார்த்துக்கொண்டு 'உலகமே வருக, எம் அரசன் நிழல் தருவான்' என்றார்களாம்.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 18 - 'கூந்தல் விறலியர்'

இந்தப் பாடலில் அவனது கொடை போற்றப்படுகிறது.விறலியருக்குச் சொல்வது போல் சொல்வது இந்தப் பாடல். 'பருவ மழை பொய்த்தாலும் நாம் விரும்பியதை யெல்லாம் வழங்குவதிலிருந்து சேரலாதன் தவறமாட்டான்' என்று புலவர் கூறுவதாக அமைந்துள்ளது இந்தப் பாடல்.
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 19

'வளன் அறு பைதிரம்' -மனைவியை நினைக்கும்படி பாசறை மன்னனுக்குச் சொன்னது
# இரண்டாம் பத்து (பதிற்றுப்பத்து)

## பாடல் தரும் செய்திகள்

### பாடல் 20

'அட்டுமலர் மார்பன்' - கடல் பரப்புக்குள் சென்று கடம்புமுதல் தடிந்த சேரலாதன் இவன். இவன் தன் மதில்நிலை வாயிலில் இருந்துகொண்டு கொடை வழங்கினான். பகைவரை 'அடா அடுபுகை அட்டு மலர் மார்பன்' இவன். (சோறு வழங்கச் சமைத்த புகையால் இவன் செஞ்சம் மலர்ந்தது) மேலும் மா, களிறு, தேர் ஆகியவற்றை வயிரியர் என்னும் இசைவாணர்க்கும், கண்ணுளர் என்னும் கலைஞர்களுக்கும் தனக்கென வைத்துக்கொள்ளாது கொடுத்தான்.
# இரண்டாம் பத்து (பதிற்றுப்பத்து)

## கருவிநூல்

- பதிற்றுப்பத்து மூலமும் பழைய உரையும், வே. சாமிநாதைய்யர் பதிப்பு, 1920
# மூன்றாம் பத்து (பதிற்றுப்பத்து)

சங்க நூலான **பதிற்றுப்பத்தின் மூன்றாம் பத்து** தொகுப்பில் பத்து பாடல்கள் உள்ளன.
# மூன்றாம் பத்து (பதிற்றுப்பத்து)

## பாடிய புலவர்

இந்தத் தொகுப்பில் உள்ள 10 பாடல்களைப் பாடிய புலவர் பாலைக் கௌதமனார் (பாலை = பாலக்காடு)
# மூன்றாம் பத்து (பதிற்றுப்பத்து)

## பாடப்பட்ட அரசன்

பாடப்பட்ட அரசன் பல்யானைச் செல்கெழு குட்டுவன். | கபிலர்| குட்டுவன். இவன் இமையவரம்பன் நெடுஞ்சேரலாதனின் தம்பி.
# மூன்றாம் பத்து (பதிற்றுப்பத்து)

## பாடிப் பெற்ற பரிசில்

இந்த அரசன் தன்னைப் பாடிய புலவரிடம் வேண்டியதைக் கேட்டுப் பரிசிலாகப் பெற்றுக்கொள்ளுமாறு வேண்டினான். புலவரோ தானும் தன்
பார்ப்பனியும் சுவர்க்கம் புக ஆவன செய்யவேண்டும் என்றார். அரசன் பார்ப்பாரில் சிறந்தவரைக்கொண்டு அதற்காக வேள்வி செய்தான். 10-ஆவது வேள்வியின் முடிவில் புலவர் பார்ப்பானும், அவர் மனைவி பார்ப்பனியும் மக்களின் பார்வையிலிருந்து மறைந்தனர்.
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 21 'அடுநெய் ஆவுதி'

:கடவுளுக்குப் படைக்கும் 'பெரும்பெயர் ஆவுதி' என்னும் வேள்வியையும், மக்களை விருந்தோம்பும் 'அடுநெய் ஆவுதி' என்னும் வேள்வியையும் அரசன் செய்தான். பூழியர் நாட்டுக்கு அரசனாகவும், மழவர் நாட்டுக்குப் பாதுகாவலனாகவும் விளங்கினான். இவன் பரிவேள்வி (அஸ்வமேத யாகம்) செய்தபோது எதிர்த்த அயிரைமலை மன்னனோடு வென்று அந்த நாட்டைத் தனதாக்கிக் கொண்டான்.
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 22 'கயிறு குறு முகவை'

கொங்கரை வென்றான். அகப்பா நகரின் கோட்டையைக் கைப்பற்றினான். கொங்கர் தம் நாட்டில் பாறைகளை உடைத்து ஆழமாகக் கிணறு தோண்டி, கயிற்றில் 'பத்தல்' (வாளி) கட்டி நீர் இறைக்கும்போது பாட்டுப் பாடிக்கொண்டே நீர் இறைப்பார்களாம். இந்தப் பாட்டுதான் 'கயிறுகுறு முகவை'
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 23 'ததைந்த காஞ்சி'

வளமுடன் விளங்கிய பகைநாடு இவன் தாக்குதலுக்குப் பின் வளம் குன்றிப்போன காட்சி இப் பாடலில் சொல்லப்படுகிறது. 'பொலந்தார்க் குட்டுவன்' என்று இவன் சிறப்பிக்கப்படுகிறான். வயிரியர் பாடல் இவனுக்குச் சிறிதளவே மகிழ்ச்சியைத் தருவதாக இருந்தாலும் இவன் அவர்களுக்குப் 'பெருங்கலம் வீசி' மகிழ்பவன்.
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 24 'சீர்சால் வெள்ளி'

நாட்டில் நல்லமழை பெய்யவும், மனைவி, மக்கள், மறவர் நலமுடன் வாழவும் வகைசெய்து நல்லாட்சி நடத்தினான்.
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 25 'கான் உணங்கு கடுநெறி'

தோட்டிமலைக் கோட்டையை அழித்தான். தோட்டி = பார்க்க; தொட்டபெட்டா \ தோட்டி மலை
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 26 'காடுறு கடுநெறி'

'பெரும்பல் யானைக் குட்டுவன்' என்று இவன் குறிப்பிடப்படுகிறான். இரும்பில் கூற்றம் என்னும் நாட்டுப்பகுதியை வென்றான். அதன் அழிநிலையைச் சுட்டிக் காட்டிப் புலவர் அந்நாட்டுக்கு உதவுமாறு குறிப்பால் அறிவுறுத்துகிறார்.
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 27 'தொடர்ந்த குவளை'

குட்டுவன் நாட்டில் மக்கள் பூசலிடும் ஒலி கேட்கும். எருது சாகாட்டை (வண்டியை) இழுத்துக்கொண்டு நெய்தல் வயல்களில் செல்லும்போது அதன் உருளி சேற்றில் மாட்டிக்கொள்ளும். அப்போது சாகாட்டாளர் (வண்டிக்காரர்) சக்கரத்தைத் தூக்கிக்கொண்டே எருதுகளை ஓட்டும் ஓசையை எழுப்புவர். இந்த ஓசைதான் அவன் நாட்டில் கேட்கும் பூசல்.
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 28 'உருத்துவரு மலிர் நிறை'

குட்டுவன் நாட்டில் ஒரே ஒரு பூசல். அது மக்கள் பூசல் அன்று. உவலைப் பூக்கள் மிதக்கப் பேரியாற்றில் பெருகிவரும் வெள்ளத்தின் பூசல். (பூசல் = போரிடும் ஓசை)
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 29 'வெண்கை மகளிர்'

'பெரும்பல் யானைக் குட்டுவன்' என்று இவன் சிறப்பிக்கப்பட்டுள்ளதால் இவனது யானைப்படையின் பெருக்கத்தை உணரமுடிகிறது.
# மூன்றாம் பத்து (பதிற்றுப்பத்து)

## பாடல் சொல்லும் செய்தியின் சுருக்கம்

### 30 'புகன்ற வாயம்'

வேந்தரும் வேளிரும் ஒன்று மொழிந்து குட்டுவனைத் தாக்கினர். குட்டுவன் கடவுள் பேணிப் பெருஞ்சோற்றுப் பிண்டம் கொடுக்கப்போவதாக் கூறிக்கொண்டு முரசை முழக்கினான். அதனைக் கேட்ட வேந்தரும் வேளிரும் தமக்கு அரண்களைக் கடலில் அமைத்துக்கொள்ளலாமா, காட்டில் அமைத்துக்கொள்ளலாமா என்று எண்ணிப் பார்த்துக்கொண்டு நடுங்கலாயினர்.
# மூன்றாம் பத்து (பதிற்றுப்பத்து)

## காலச்செய்திகள்

- அந்தணர் - அறுதொழில்; 1 ஓதல், 2 வேட்டல், 3 பிறரை ஓதும்படி செய்தல், 4 பிறரை வேள்வி செய்யும்படி செய்தல், 5 ஈதல், 6 ஏற்றல் (24)
# மூன்றாம் பத்து (பதிற்றுப்பத்து)

## பழக்க வழக்கங்கள்

- எஃகம் (வாள்) புலித்தோல் உறையில் தொங்கவிட்டுக் கொண்டிருந்தனர்.(24)
- கழுதை ஏர் - வெற்றி கொண்ட நாட்டில் கழுதையை ஏரில் பூட்டி உயுதனர் (25)
- போர்முரசம் மயிரோடு கூடிய தோலால் போர்த்தப்பட்டிருக்கும், அதனை முழங்கத் தொடங்கும்போது பல்வேறு கூலங்களை (தானியங்களை)க் குருதியில் கலந்து தூவுவார்கள். (29)
- அவல் இடித்தல் \ ஈரப்பதம் கொண்ட நெல்லை உரலில் போட்டு மகளிர் அவல் இடிப்பர். அறுவடைப் பதத்தில் முடம்பட்டுச் சாய்ந்து கிடக்கும் நெல்வயலில் மேயும் அயிரை மீன்களை மேய்வதற்காக நாரைகள் வரும். அவற்றால் முதிர்ந்த நெல் வயலில் உதிர்ந்து சேதமாகும். எனவே அவல் இடிக்கும் மகளிர் தம் உலக்கைகளை வாழைமரத்தில் சாய்த்து வைத்துவிட்டு நாரைகளை ஓட்டுவர் (29)
# மூன்றாம் பத்து (பதிற்றுப்பத்து)

## அரிய தொடர்

- உணவு - 'உண்மருந்து' (24)
- பெருஞ்சோறு \ போரில் பேய், காக்கை, கழுகு அருந்தும் பிணச்சோறு \ இதனை எறும்பு மொய்க்காதாம். அதனால் அது பெருச்சோறு. காண்க; பெருஞ்சோறு
# மூன்றாம் பத்து (பதிற்றுப்பத்து)

## கோள்

- வெள்ளிக்கோள் வடக்கில் சாய்ந்து ஆநியம் பாதையில் செல்லும்போது நேரநாட்டில் நல்லமழை பெய்யும் (24, 69)
# மூன்றாம் பத்து (பதிற்றுப்பத்து)

## ஐவகை நிலம் - வளம்

காண்க; ஐந்திணை வளம்
பாடல் 30  
- தண்கடற் படப்பை \ **நெய்தல்** \ துறையில் கொத்துக் கொத்தாக ஞாழல் பூ (நீல நிறத்தில்) பூத்திருக்கும். அதனோடு கலந்து நெய்தல் பூ பணி கலந்தது போல் பூத்திருக்கும். அதனோடு பசுமைநிற இலைகள். துறையின் கரையில் புன்னைமரம். அதில் வெண்ணிறப் பூக்கள் பூத்துக் குலுங்கும். அதன் பூக்களுக்கு இடையே தன்னை மறைத்துக்கொண்டு குலுகு அமர்ந்திருக்கும். அருகே கானல் நில மணல். மணலோரம் அடும்பு பூத்திருக்கும். அலையில் வரும் சங்குகளின் ஒலி அங்குக் கேட்கும்  
- குன்றுதலை மணந்த புன்புல வைப்பு \ **குறிஞ்சி** \
- செழும்பல் வைப்பு \ **மருதம்** \
- புன்புலம் தழீஇய புறவணி வைப்பு \ **முல்லை** \
- விண் உயர்ந்து ஓங்கிய கடறு \ **பாலை** \
# மூன்றாம் பத்து (பதிற்றுப்பத்து)

## கருவிநூல்

- பதிற்றுப்பத்து மூலமும் பழைய உரையும், வே. சாமிநாதைய்யர் பதிப்பு, 1920
# ஆறாம் பத்து (பதிற்றுப்பத்து)

சங்க நூலான **பதிற்றுப்பத்தின் ஆறாம் பத்து** தொகுப்பில் பத்து பாடல்கள் உள்ளன.
# ஆறாம் பத்து (பதிற்றுப்பத்து)

## பாடியவர்

இப்பாடல்களைப் பாடியவர் காக்கைப் பாடினியார் நச்செள்ளையார். இவர் ஒரு பெண்பாற் புலவர். இவரது இயற்பெயர் நச்செள்ளையார். காக்கை விருந்து வரக் கரையும் என்று சிறப்பித்துப் பாடியமையால் (குறுந்தொகை 210) இவர் 'காக்கை பாடினியார்' என்னும் பாராட்டினையும் பெற்றுள்ளார்.
# ஆறாம் பத்து (பதிற்றுப்பத்து)

## பாடப்பட்டவர்

இப்பத்தில் பாடப்பட்ட அரசன் ஆடு கோட்பாட்டுச் சேரலாதன் (சேரல் ஆதன்). பாட்டுக்குப் பரிசிலாக நச்செள்ளையாருக்கு அணி செய்து அணிந்துகொள்ளும் பொருட்டு 9 கா என்னும் நிறையளவு பொன் கொடுத்தான். அத்துடன் 1,00,000 (நூறாயிரம்) காணம் காசு கொடுத்தான். மேலும் அரசவைப் புலவராக அவையில் தனக்குச் சமமாக அமர இடம் கொடுத்தான்.
# ஆறாம் பத்து (பதிற்றுப்பத்து)

## பாடல்கள்

### பாடல் 51 - வடு அடு நுண் அயிர்

(சேரலாத!) வண்டு மொய்க்க அடும்பு பூத்திருக்கும் கானலில் நண்டு நடந்த கோடுகளை ஊதைக்காறு நூண்மணலைத் தூவி மறைக்கும். அந்த இடத்தில் விறலியரின் பாடலைக் கேட்டுக்கொண்டே நீ காலம் கழிப்பதைப் பார்த்த நிலத்தலைவர்கள் நீ மெல்லியன் போலும் என்று நினைபராயின் அவர்கள் உன்னை உணராதவர்களே ஆவர். இளையரின் தண்ணுமை முழக்கத்துடன் நீ போருக்கு வந்துவிட்டால் உன் நோக்கம் கூற்றுவன் வலை விரித்தது போல் இருக்கும். அரவைக் கொல்லும் மழைமேகத்து இடி போன்றவன் நீ. உன் படைவீரர் பனைமடல் மாலை சூடிக்கொண்டு செல்லும்போது இரை உண்டு என்ற நம்பிக்கையுடன் கழுகுகள் வட்டமிடும்.
# ஆறாம் பத்து (பதிற்றுப்பத்து)

## பாடல்கள்

### பாடல் 52 - சிறு செங்குவளை

(சேரலாத!) மகளிர் தோள்விலாவைப் புடைத்துக்கொண்டு துணங்கை ஆடினர். அப்போது அவர்கள் தழுவிக்கொள்ளும் புணையாக நீ அவர்களுடன் சேர்ந்து ஆடினாய். களிறு பிடிக்குத் தலைக்கை தந்து தழுவுவது போல அவர்களைத் தழுவிக்கொண்டாய். அதனைப் பார்த்து உன் மனைவி நடுங்கி ஒதுங்கினாள். அங்கே சிலர் உன்மேல் குவளைப் பூக்களை எறிந்தனர். உன்மேல் எறிந்த குவளைப் பூக்களை உன் மனைவி பிடித்துக்கொண்டாள். அதனை எனக்கே திருப்பித் தா என்று எறிந்தவர்கள் கேட்டதையும் அவளால் பொறுத்துக்கொள்ள முடியவில்லை. உன் மனைவி ஒதுங்குவதைப் பார்த்து நீ அவளிடம் சென்றாய். அவள் 'நீ எமக்கு யாரையோ' என்று சொல்லி விலகினாய். உன் மனைவியுடன் ஒரு பால், மற்றவர்களிடம் ஒரு பால். இப்படிப் பால் செய்ய வல்ல நீ பகைவர் மதில்மீது பால் செய்யவும் வல்லவனாய் இருக்கின்றாய்.
# ஆறாம் பத்து (பதிற்றுப்பத்து)

## பாடல்கள்

### பாடல் 53 - குண்டுகண் அகழி

(சேரலாத!) நீ நின் முன்னோர் சென்ற வழியிலேயே சென்று அவர்கள் வென்ற கோட்டைகளையே மீண்டும் வெல்ல எண்ணாமல் விலகிச் சென்று புதிய நாடுகளைக் கைப்பற்றுவாயாக. உன் முன்னோரால் வெல்லப்பட்டவர்கள் உன் குண்டுகண் அகழிக் (ஆழமும் அகலமும் மிக்க அகழி) கோட்டைக்கு வந்து திறை தந்துகொண்டிருக்கிறார்கள் அல்லவா.
# ஆறாம் பத்து (பதிற்றுப்பத்து)

## பாடல்கள்

### பாடல் 54 - நில்லாத் தானை

(ஒன்றிப் போகாதவரை 'ஒல்லார்' என்பது பழந்தமிழ்) (சேரலாத!) ஒல்லார் படையை யானையொடு காணின் நின் படை நில்லாது தாக்கும். விறலியர் நின் வீரத்தைப் பாடுவர். அவர்களுக்கு நன்கலப் (=நன்கு பயன்படும் பொருள்கள்) பொருள்களை நீ வரையறை இல்லாமல் வழங்க வேண்டும். உயர்நிலை உலகம் செல்லாது இந்த உலகத்திலேயே நெடிது வாழ வேண்டும்.
# ஆறாம் பத்து (பதிற்றுப்பத்து)

## பாடல்கள்

### பாடல் 55 - துஞ்சும் பந்தர்

பந்தர் என்பது கடலுக்கு நடுவே இருந்த ஊர். அங்கு 'நன்கல வெறுக்கை' <sup>(பெரிதும் கையாளப்படும் செல்வம்)</sup> கேட்பாரற்றுக் கிடந்தது. அவ்வூர் 'கானலம்பெருந்துறை' என்றும், 'தண்கடல் படப்பை' என்றும் போற்றப்படும் சிறப்பினைப் பெற்றிருந்தது. அந்நாட்டை வென்று சேரலாதன் தன் நாட்டுடன் பொருத்திக் கொண்டான்.
மழவர் பெருமக்களுக்குக் கவசமாக விளங்கினான்.
அவன் குடநாட்டு அரசன்.
இரப்பதற்குக் கூசி இரவலர் வராவிட்டால் தன் தேரை அனுப்பிக் கொண்டுவரச் செய்து அவர்களுக்குப் 'பதம்' <sup>(நல்வாழ்வு)</sup> கொடுப்பது இவன் வழக்கம். இவன் விரும்பத்தக்க உண்மைகளையே பேசிப் புகழ் பெற்றவன். வேண்டிய அளவு பெய்யும் அவன் நாட்கள் கழிய வேண்டும் என்பது புலவர் வாழ்த்து. போரிடும் ஆண்மையை அவன் தணியவைத்துக்கொண்டான்.
# ஆறாம் பத்து (பதிற்றுப்பத்து)

## பாடல்கள்

### பாடல் 56 - வேந்துமெய்ம் மறந்த வாழ்ச்சி<sup>(வாழ்க்கை)</sup>

தெருவில் நடக்கும் ஊர் விழாவில் யாழிசைக்கும் கோடியரோடு <sup>(கோடியர் = யாழ்த் துணைமையோர் - தொல்காப்பியம் 1038)</sup> கூடி முழவிசைக்கு எற்ப ஆடவும் வல்லவன். வேந்தர் தம் மெய்யை மறந்துபோன <sup>(மாண்ட)</sup> போர்க்களத்தில் ஆடவும் வல்லவன்.
# ஆறாம் பத்து (பதிற்றுப்பத்து)

## பாடல்கள்

### பாடல் 57 - சில்வளை விறலி

புறமுதுகிடாத மறவரைக் கொன்று போர்க்களத்தில் தோன்றியவன் இப்போது துணங்கை ஆடிக்கொண்டிருக்கிறான். மனைவி ஊடும் கண், இரவலரின் புன்கண் <sup>(துன்பம்)</sup> இந்த இரண்டு கண்களில் முன்னதற்கு அவன் அஞ்சமாட்டான். பின்னதற்கு அஞ்சுவான். விறலி! அவனைக் கண்டுவர மெல்ல நடந்து செல்வோமா!
# ஆறாம் பத்து (பதிற்றுப்பத்து)

## பாடல்கள்

### பாடல் 58 - ஏ விளங்கு தடக்கை

விறலியர் ஆடுக. பரிசிலர் பாடுக. 'இன்று உண்டோம், நாளை மதில் கடந்து அல்லது உண்ணமாட்டோம்' என்று பொய் சொல்லத் தெரியாத நாவால் கூறும் சான்றோருக்கு அவன் கவசம்.
அவனை 'வான வரம்பன்' என்று கூறுவர்.
வேல மரம் இருக்கும் புன்செய் வயலில் ஏர் பூட்டி உழுது விதைத்து விளையும் கதிர்மணி பெறும் நாடு அவன் நாடு.
# ஆறாம் பத்து (பதிற்றுப்பத்து)

## பாடல்கள்

### பாடல் 59 - மா கூர் திங்கள்

அவன் வில்லோர் மெய்ம்மறை <sup>(கவசம்!)</sup> செல்வர்க்குச் செல்வன்.  
செல்வ! பகைவர் பணிந்து திறை தந்தால் சினம் தணிக. மலையிலும், கடலிலும் பெற்ற வளங்களைப் பகிர்ந்துகொண்டு தட்டுப்பாடின்றி அறம் செய்யும் நாட்டைக் காப்பாற்ற வேண்டியது நீன் கடன்.  
மாசி என்னும் வேண்மேகம் மேயும் மாசி மாதத்தில் விடியற் காலத்துக் குளிர்நடுக்கத்தில் ஞாயிறு தோன்றுவது போல நீ இரவல் பெருமக்களின் சிறுகுடியை வளம்பெறச் செய்ய வேண்டும்.
# ஆறாம் பத்து (பதிற்றுப்பத்து)

## பாடல்கள்

### பாடல் 60 - மரம்படு தீங்கனி

'நறவூர்' என்னும் ஊரினைப் புலவர் 'துவ்வா நறவு' என்று குறிப்பிடுகிறார். துவ்வும் <sup>(உட்கொள்ளும்)</sup> நறவு என்பது கள். அங்கே தென்னை மரங்கள் மிகுதி. இது மறுபயிர் செய்யாமல் விளைவு தரக்கூடியது. கத்தியால் குறுக்கே அறுக்க முடியாத காயினை உடையது. மண்டை என்னும் ஓட்டுக்குள் அழகிய சோற்றுப் <sup>(தேங்காய்ச்சோறு)</sup>
பகுதியினைக் கொண்டது. வழியில் செல்வோரின் களைப்பைப் போக்கக் கூடியது. போர்மறவரும் இங்கு வாடைப் பனியால் நடுங்குவர். மகளிர் இந்த நறவு போன்றவர். இத்தகைய மகளிர் இனத்தின் நடுவேதான் ஆடுகோட்பாட்டுச் சேரலாதன் உள்ளான். பாண்மகளே! அவனிடம் செல்வோமா! - என்று விறலியை ஆற்றுப்படுத்துவது போல் புலவர் பாடுகிறார்.
# ஏழாம் பத்து (பதிற்றுப்பத்து)

சங்க நூலான **பதிற்றுப்பத்தின் ஏழாம் பத்து** தொகுப்பில் பத்து பாடல்கள் உள்ளன. இப்பாடலகளைப் பாடியவர் கபிலர்; பாடப்பட்ட அரசன் செல்வக் கடுங்கோ வாழியாதன் இரும்பொறை. இவனைப் பற்றிய செய்திகளை புகழூர் தாமிழி (பிராமி) கல்வெட்டும் கூறுகிறது. பாடல்களை பாடி கபில பெற்ற பரிசில் - 1,00,000 காணம் காசு சிறுபுறம். அத்துடன் 'நன்றா' என்னும் குன்றின்மேல் அரசனும் புலவரும் ஏறிநின்று அவர்களின் கண்ணுக்குத் தெரியும் நாட்டையெல்லாம் அரசன் அவருக்கு கொடுத்தான். வாழியாதனின் தந்தை; அந்துவன். தாய்; பொறையன் பெருந்தேவி.
# ஏழாம் பத்து (பதிற்றுப்பத்து)

### பாடல் 61 - புலாஅம் பாசறை

(கோவே!) பாரி வாரா உலகம் சென்றுவிட்டான் என்று உன்னை நாடி வரவில்லை. உன் கொடையைப் பற்றிப் பேசிக்கொள்கிறார்கள். நீ வழங்கிய கொடையை எண்ணி வருந்துவது இல்லையாம். இன்னும் வழங்கும்போது மகிழ்வதும் இல்லையாம். கொடைச்செயலில் உனக்கு மகிழ்வும் இல்லையாம், வருத்தமும் இல்லையாம். புலவு நாறும் பாசறையில் வேலை உயர்த்திக்கொண்டும், முழவை முழக்கிக்கொண்டும் பாடினி ஆடும் 'வெண்கை விழா'வில் மட்டும் நீ மகிழ்கின்றாயாம். அதனைக் காண வந்தேன். - புலவர் கூற்று.
# ஏழாம் பத்து (பதிற்றுப்பத்து)

### பாடல் 62 - வரைபோல் இஞ்சி

மழை போல் படை நடத்தி மடங்கல் போல் முழங்கிக்கொண்டு சென்று வலிமை மிக்க கோட்டைகளை வென்றவன் நீ. உன்னைப் பணிந்து இறை தந்தால் உன் பகைவர்கள் அவர்களது நாட்டில் ஆ நிரைகளை அச்சமின்றி மேய்த்துக்கொண்டு, ஆற்றில் பூத்த ஆம்பலைத் தலையில் சூடிக்கொண்டு, காஞ்சி நிழலில் அமர்ந்து, அரியல் என்னும் பழச்சாற்றை அருந்தி மகிழலாம்.
# ஏழாம் பத்து (பதிற்றுப்பத்து)

### பாடல் 63 - அருவியாம்பல்

செல்வக் கோவே! சேரலர் மருக!
நின் பணிவு பார்ப்பார்க்கல்லது இல்லை
நின் கண்ணோட்டம் நண்பர்களுக்கு அல்லது இல்லை.
நின் வணக்கம் மகளிர்க்கு அல்லது இல்லை.
நீ சொன்ன சொல் தவறுவது நிலவுலகமே மாறினால்ம் இல்லை.
ஒருபுறம் நீ தண்டமிழைப் பாதுகாத்தாய் **தண்டமிழ் செறித்து** மற்றொரு புறம் ஒரே முற்றுகையில் இருவரை ஓட்டிவிட்டாய்.
வெற்றியும் தோல்வியும் கண்ட அரசர்கள் உன்னைக் கண்டதே போதும் என மகிழ்ந்தனர்.
சேரலர் மருக! நீ 'ஆம்பல் ஆயிர வெள்ளம்' ஆண்டு வாழிய!
(தமிழ் | எண் - அல்பெயர் எண்)
# ஏழாம் பத்து (பதிற்றுப்பத்து)

### பாடல் 64 - உரைசால் வேள்வி

செல்வக் கடுங்கோ, அறம் சொல்லும் அந்தணரின் உரைசால் வேள்வி செய்து முடித்தான். அங்கு வரும் வயிரியர்களுக்குத் தேரை அணி செய்து அதில் குதிரைகள் பூட்டிப் பரிசிலாகத் தந்தான். வென்றாளும் அரசர்கள் வானத்து மீன்கள் என்றால் செல்வக் கடுங்கோ ஞாயிறு போன்றவன். கழியில் பூத்த நெய்தல் பூவைப் போல் பாசறையில் இருந்துகொண்டு தன் ஒக்கல் <sup>(சுற்றம்)</sup> பசித்திருக்கும்போதும் வரும் பரிசிலர்களுக்கு மழை போல வழங்கினான்.
# ஏழாம் பத்து (பதிற்றுப்பத்து)

### பாடல் 65 - நாள் மகிழ் இருக்கை

பகைவர்களை வெல்வது காஞ்சி. செல்வக் கடுங்கோ காஞ்சி வயவர்களுக்குத் தலைவன். வில்லாளிகளுக்குக் கவசம். கடவுளைக் காட்டிலும் மேம்பட்ட கற்பரசியின் கணவன். பாணர்களுக்குப் பாதுகாவலன். பரிசிலர் அள்ளிக்கொள்ளும் செல்வம். நாள் என்னும் காலம் இவனது அவையில் மகிழ்து விளையாடும். பண்ணிசை பாடுவதும், பாடுபவர்களுக்கு மாரி போல் வழங்குவதும்தான் அந்த அவையில் நடக்கும் விழா.
# ஏழாம் பத்து (பதிற்றுப்பத்து)

### பாடல் 66 - ப்தல் சூழ் பறவை

யாழிசைத்துப் பாடிக்கொண்டே முதுவாய் இரவலன்[1] செல்கிறான். அவனுக்குப் போர்க்களத்தில் திறையாகப் பெற்ற களிறும், குதிர் குதிராக நெல்லும் செல்வக் கடுங்கோ வழங்குவான் என்கிறார்கள். தோல், வாள், எஃகம் போன்றவற்றை வைத்துக்கொண்டு மள்ளர் விழாக் கொண்டாடுகிறார்கள். அவர்கள் பனைமடல் மாலையையும், வாகைப்பூ மாலையையும் தலையில் சூடியுள்ளனர். அது முல்லைப்பூப் புதரில் சுற்றித் திரிந்த பறவை பறந்து சென்று காட்டிலுள்ள பிடவம்பூக் கொத்துகளுக்கு இடையே அமர்வது போல் இருக்கும்.  
[1] முதுமொழி வாயர்
# ஏழாம் பத்து (பதிற்றுப்பத்து)

### பாடல் 67 - வெண்போழ்க் கண்ணி

செல்வக் கடுங்கோ நேரிமலை நாட்டை வென்றான். காந்தள் மலரில் தேனுண்ட வண்டு நேரிமலையின் உச்சியிலுள்ள சூர முள்ளில் அமர விரும்பிப் பறக்கும்போது அதன் சிறகு அழியும்.
செல்வக்கடுங்கோ பல போர்களில் வெற்றி கண்டவன். அவனது சான்றோர் வெண்கொன்றை மாலை அணிந்திருப்பர். வாள் வெட்டிய காயத் தழும்பு உடையவர். மருப்பு, மூரிப்பறை, சங்கு ஆகியவற்றைக் கொண்டுசெல்பவர்.
கொடுமணம் என்னும் ஊரில் வாழ்ந்த பாணர் பந்தர் என்னும் பெயருடன் புகழ் பெற்று விளங்கிய ஊரில் சான்றோர் மெய்ம்மறையாய்ப், போருக்குப் பின் தங்கியிருந்த இருப்பிடத்தை நாடிச் சென்றனர். சென்றவர்கள் முத்தும், பொன்னணிகளும் பெறுவார்கள் என்கிறார் புலவர்.
# ஏழாம் பத்து (பதிற்றுப்பத்து)

### பாடல் 68 - ஏம வாழ்க்கை

செல்வக் கடுங்கோவின் படைமறவர், பகைவர் உறையும் இடங்களை தமதாக்கிக்கொண்டு, பகைவரின் யானைத் தந்தங்களைத் தம் ஊரிலுள்ள கடைத்தெருவில் கள்ளுக்கு விற்று, குடித்துவிட்டு, அச்சமே இல்லாமல் அமைதியாக வாழ்ந்தனர். (வடபுலம் என்று போற்றப்படுவது வானுலகம்) மறவர் இந்த வடபுல வாழ்க்கையை மண்ணுலகில் துய்த்தனர். யாருடன்?
கணவர் பிரிந்திருந்த நாட்களைச் சுவரில் கோடு போட்டு எண்ணிக்கொண்டிருந்த மனைவிமாரோடு சேர்ந்து துய்த்தனர்.
# ஏழாம் பத்து (பதிற்றுப்பத்து)

### பாடல் 69 - மண் கெழு ஞாலம்

(செல்வக் கடுங்கோவே!) நாற்படை நடத்திப் பகைவரை வென்றாய். அவர்களுக்கு நல்ல பாடம் புகட்டினாய். நீ அசையாத கொள்கை உடையவன். உன் முன்னோரும் அத்தகையர். அப்போதும் நல்லமழை பெய்து நாடு மண்வளம் மிக்கதாய் விளங்கியதால் ஆட்சித்தேர் அமைதியாக ஓடிற்று.
கோள்நிலை
# ஏழாம் பத்து (பதிற்றுப்பத்து)

### பாடல் 70 - பறைக் குரல் அருவி

பனந்தோடு கொண்டு தலையில் அணியும் மாலை எப்படிச் செய்யப்பட்டது என்பது இப்பாடலில் விளக்கப்படுகிறது. பனைமரத்து மடலைப் பூ மொட்டு போல் ஊசியால் குத்திச் சுருட்டி மாலையாகக் கோத்துச் செய்தார்கள்.
போருக்குச் செல்லும்போது சுனையில் பூத்த பூக்களையும் அத்துடன் சேர்த்து அணிந்துகொள்வார்கள்.
இத்தகைய வயவர் பெரும! நீ புறஞ்சொல் கேளாத நுண்ணறிவாளன். பெண்ணலம் மிக்க கற்பரசியின் கணவன். கடவுளுக்கு வேள்வி செய்தவன். ஐயரை இன்புறுத்தியவன். தன் இரண்டு மகன்களையும் முதியவர்களுக்குப் பணிவிடை செய்யுமாறு பணித்தவன். மேலோர் உலகமும் கேட்கும்படி பறைக்குரல் அருவி பாயும் அயிரைமலை போல் உன் வாழ்நாள் செழிப்பதாகுக - என்பது புலவர் வாழ்த்து.
# பரவுணித் தாவரம்

ஒரு தாவரம் வேறொரு தாவரத்தைப் பற்றிக்கொண்டு அத்தாவரத்திடமிருந்தே உணவு பறித்து வாழும் தாவரம் பரவுணித் தாவரம் (ஒட்டுண்ணித் தாவரம்) என்றழைக்கப்படும். பரவுணித்தாவரங்கள் அவற்றின் வாழ்க்கை முறையின்படி பலவகைகளாக பிரிக்கப்பட்டுள்ளன. அவை;  
- 1a. கட்டாய ஒட்டுண்ணித் தாவரம்(Obligate parasite) : வாழ்க்கை வட்டத்தை ஒரு விருந்து வழங்கியின் துணையின்றிப் பூர்த்தி செய்யவியலாத தாவரமாகும்.
- 1b. சமயாசமய ஒட்டுண்ணித் தாவரம்(Facultative parasite) : வாழ்க்கை வட்டத்தை ஒரு விருந்து வழங்கியின் துணையின்றித் தனித்துப் பூர்த்தி செய்யக்கூடிய தாவரமாகும்.
- 2a. தண்டுக்குரிய ஒட்டுண்ணித் தாவரம் (Stem parasite): விருந்து வழங்கியின் தண்டுப்பகுதியில் வாழும் தாவரம்.
- 2b. வேருக்குரிய ஒட்டுண்ணித் தாவரம் (Root parasite): விருந்து வழங்கியின் வேர்ப்பகுதியில் வாழும் தாவரம்.
- 3a. நிறை ஒட்டுண்ணி (Holoparasite): விருந்து வழங்கியில் முற்றுமுழுதாக உணவுக்காகத் தங்கியிருக்கும் தாவரம்.
- 3b. குறை ஒட்டுண்ணி (Hemiparasite): விருந்து வழங்கியிலிருந்து நீரையும் கனியுப்பையும் மட்டும் பெற்று தமக்கான உணவை தயாரிக்கக்கூடிய தாவரம்.
# சிறப்பு அனுமதி (ஆவணப் படம்)

**சிறப்பு அனுமதி** (Special Pass) "ஸ்பெசல் பாஸ்" என்பது ஒரு தமிழ்-ஆங்கில ஆவணப் படம் ஆகும். சிங்கப்பூருக்கு செல்லும் தமிழ்த் தொழிலாளர்கள் சந்திக்கும் பல இன்னல்களை இப்படம் விவரிக்கிறது.
# சிறப்பு அனுமதி (ஆவணப் படம்)

## கருத்து

சிங்கப்பூரில் தற்காலிக வேலை செய்யவென சிறப்பு அனுமதி பெற்ற பல இந்தியாவிலிருந்து, குறிப்பாக தமிழ்த் தொழிலாளர்கள் வருகிறார்கள். இவர்கள் சமையல், துப்பரவு, கட்டிடவேலை போன்ற மிக கடுமையான வேலைகளைச் செய்ய வருகிறார்கள். இவர்களில் பலர் ஓய்வு அற்ற வேலை, சம்பளம் தரப்படாதல், உள உடல் தாக்குதல் என பல இன்னல்களை எதிர்நோக்குகிறார்கள். இந்த இன்னல்கள், அது தொடர்பாக சிங்கப்பூர் அரசு எடுக்கும் நடவடிக்கைகள், அதனால் வழக்குகளில் சிக்கல்பட்டு சிறு, சிறு அறைகளாக தடுத்து வைக்கப்பட்டிருக்கும் அறைகளில் தொழிலாளர் படும் இக்கட்டான நிலைப் பற்றி இந்த ஆவணப் படம் விவரிக்கிறது.
# சிறப்பு அனுமதி (ஆவணப் படம்)

## ஆக்கர்கள்

இந்தப் படத்தை சிங்கப்பூர் இளையோர்கள் எடுத்துள்ளார்கள்.
# ஆடுகுதிரைவாதம் (டாடா)

, 1917.]]  
முதலாம் உலக மகாயுத்த காலத்தில் சுவிற்சர்லாந்தின் சூரிச் நகரில் தொடங்கப்பட்டு 1916 -1922 வரையான காலப்பகுதியில் உக்கிரமாகப் பின்பற்றப்பட்ட பண்பாட்டு இயக்கம் இதுவாகும். ஆடுகுதிரையினை சிறுவர்கள் 'டாடா' என அழைப்பதனால் குறித்த கலை இலக்கிய வடிவங்களுக்கு இப்பெயர் சூட்டப்பட்டது.  
இவ்வியக்கம் அடிப்படையில் கட்புலக் கலைகள், இலக்கியம், அரங்கியல் செயற்பாடுகள் மற்றும் வரைகலைகளினூடாக யுத்தத்தைப் புறக்கணிக்கும் அரசியல் செயற்பாடுகளில் முனைப்புக் காட்டினர்.  
வெகுசனக்கூட்டங்கள், கருத்துரையாடல்கள், அச்சுப்பிரசுரங்கள் முதலானவற்றினூடாக தம் கருத்தியலைப் பரப்பினர்.தகரப் பேணி, மேசை விளிப்பு என்பவற்றில் இசையெழுப்பிப் பாடுதல் முதலான உத்திகளுடன் பல்வேறு ஊடகங்களும் கொள்கை பரப்புதலுக்குப் பயன்பட்டன.
# திருவெக்கா சொன்ன வண்ணம்செய்த பெருமாள் கோயில்

**திருவெக்கா சொன்ன வண்ணம் செய்த பெருமாள் கோயில்**, அல்லது **யதோத்காரி பெருமாள் கோயில்** (**Yathothkari Perumal Temple**), காஞ்சிபுரத்தில் அமைந்துள்ள ஆழ்வார்களால் மங்களாசாசனம் செய்யப்பெற்ற 108 திவ்விய தேசங்களில் ஒன்றான வைணவத் திருத்தலம்.
# திருவெக்கா சொன்ன வண்ணம்செய்த பெருமாள் கோயில்

## அமைவிடம்

கடல் மட்டத்திலிருந்து சுமார் 103 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 12°49'26.6"N, 79°42'44.5"E (அதாவது, 12.824056°N, 79.712363°E) ஆகும்.
# திருவெக்கா சொன்ன வண்ணம்செய்த பெருமாள் கோயில்

## தலபுராணம்

பிரம்மா அஸ்வமேத யாகம் நடத்த சத்யா விரதத் தலமான காஞ்சிக்கு வந்து, உத்தரவேதி என்னும் யாகசாலையில் யாகம் வளர்த்தார். ஆனால் தனது மனைவியான சரஸ்வதியை விட்டு யாகத்தைத் தொடங்கினர். இதனால் வெகுண்ட சரஸ்வதி உலகை இருளாக்க, நாராயணன் விளக்கொளிப் பெருமாளாகத் திருதன்காவில் தோன்றினர். யாகத்தைத் தொடர்ந்த பிரம்மாவை தடுக்க, சரஸ்வதி சரபம் எனும் பறவை மிருக உருவில் அசுரனை ஏவ, நாராயணன் எட்டுக் கைகளில் திவ்ய ஆயுதங்களுடன் அட்டபுயகரனாய் வந்து சரபத்தை அழித்தார். பின்னர் பிரம்மா மீண்டும் தொடர்ந்த யாகத் தீயை அழிக்க, சரஸ்வதி தேவியே வெள்ளப்பெருக்காய் வேகவதி ஆறாய்ப் பெருகிவர, பெருமாள் தானே அணையாய் நதியின் குறுக்கே கிடந்து நதியின் போக்கை மாற்றி யாகத்தின் புனிதத்தீயைக் காத்த தலமே *திருவெக்கா* ஆகும். இதனாலே பெருமாள் *வெக்கனை கிடந்தான்* என ஆழ்வர்களால் அருளப்படுகிறார்.
# திருவெக்கா சொன்ன வண்ணம்செய்த பெருமாள் கோயில்

## திருமழிசை ஆழ்வார் வரலாறு

கணிகண்ணன், பக்திசாரர் என்றழைக்கப்பட்ட திருமழிசையாருடைய சீடன். கச்சிப்பதியில் அரசுபுரிந்த பல்லவ அரசன் கணிகண்ணனிடம் தன்னை ஏற்றிக் கவிதைபாடச் சொல்ல அவர் மானிடனைப்பாடுவது குற்றம் என்று கூறித் திருமாலைப் பாடினார். அரசன் அவரை நகரைவிட்டு வெளியே போய்விட உத்தரவிட்டான். அவருடைய குரவர் திருமழிசைப்பிரான், 'உம்முடன் நானும் வருவேன்' என்று சொன்னதோடு மட்டுமல்லாமல் கச்சிப்பதிக்கோவிலுக்குச்சென்று ஆண்டவனை நோக்கிக்,  
என்று விண்ணப்பம் செய்தார். அப்பெருமானும் அப்படியே செய்து திருமழிசைப்பிரானைத் தொடர்ந்து சென்றார். பெருமாளைத் தொடர்ந்து திருமகளும் செல்ல கச்சி நகரம் இருண்டு மங்கலம் குறைந்து. இதை மறுநாள் அறிந்த அரசன் வருத்தமுற்று கணிகண்ணனைத் தேடிச்சென்று அவரையும் அவர் குரவரையும் கச்சிப்பதிக்குத் திரும்பும்படி வேண்டிக் கொண்டனர். கணிகண்ணன் திருமழிசைப் பிரானை வேண்ட அவரும் ஆண்டவனை நோக்கிக  
என்று வேண்ட திருமகள்நாதனும் அவ்வண்ணமே செய்தான் என்பது வரலாறு. இதனாலே பெருமாள், **சொன்ன வண்ணம் செய்த பெருமாள்** எனப் போற்றப்பெருகிறார்.
# திருவெக்கா சொன்ன வண்ணம்செய்த பெருமாள் கோயில்

## மேலும் பார்க்க

- பொய்கையாழ்வார்
# திருப்பாடகம் பாண்டவதூதப் பெருமாள் திருக்கோயில்

**திருப்பாடகம் பாண்டவதூதப் பெருமாள் திருக்கோயில்** 108 வைணவத் திருத்தலங்களில் ஒன்றாகும். இத்தலம் காஞ்சிபுரம் நகரத்தின திருப்பாடகம் எனும் பகுதியில் அமைந்துள்ளது. பெருமாளின் மங்களாசாசனம் பெற்ற 108 திவ்ய தேசங்களில் இது 48-ஆவது திவ்ய தேசம் ஆகும். ரோகிணி நட்சத்திரத்தில் பிறந்தவர்கள் இத்தலத்திற்கு வந்து கிருஷ்ணனை தரிசித்து வந்தால் எந்தக் கஷ்டமாக இருந்தாலும் விலகிவிடும் என்பது நம்பிக்கை. கிருஷ்ணர் இத்தலத்தில் 25 அடி உயரத்தில், மூலஸ்தானத்தில் அமர்ந்த திருக்கோலத்தில் காட்சியளிப்பது சிறப்பம்சமாகும்.
# திருப்பாடகம் பாண்டவதூதப் பெருமாள் திருக்கோயில்

## அமைவிடம்

கடல் மட்டத்திலிருந்து சுமார் 110 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 12°50'33.5"N, 79°41'49.6"E (அதாவது, 12.842649°N, 79.697110°E) ஆகும்.
# திருப்பாடகம் பாண்டவதூதப் பெருமாள் திருக்கோயில்

## தலப் பெயர்க்காரணம்

கண்ணன் பஞ்சபாண்டவர்களுக்குத் தூதுவராக சென்றதால், இத்தல இறைவன் "பாண்டவ தூதப்பெருமாள்" என அழைக்கப்படுகிறார். இங்குள்ள கல்வெட்டுக்களில் இவரை "தூதஹரி" எனக் குறிப்பிடப்பட்டிருக்கிறது.
# திருப்பாடகம் பாண்டவதூதப் பெருமாள் திருக்கோயில்

## தலப் பெருமை

- திருதராஷ்டிரனுக்கு கண்பார்வை அளித்து தனது பெரிய விஸ்வரூப தரிசனத்தை கிருஷ்ண பகவான் இத்தலத்தில் காட்டியருளினார்.
- ரோகிணி தேவி கிருஷ்ண பகவானை வழிபட்டு சந்திரனை அடையும் பேறு பெற்றாள்.
# திருப்பாடகம் பாண்டவதூதப் பெருமாள் திருக்கோயில்

## தல புராணம்

பாரத யுத்தம் முடிந்த வெகுகாலத்திற்கு பின் ஜனமேஜயர் என்ற மகாராஜா, வைசம்பாயனர் என்னும் ரிஷியிடம் பாரதக் கதையை கேட்க வந்தார். அப்போது ராஜா, கிருஷ்ணர் தூது சென்றபோது நிலவறையில் அமர்ந்த கோலத்தில் எடுத்த விசுவரூப தரிசனத்தை நானும் தரிசிக்க வேண்டும். அதற்கான வழிமுறைகளை கூறுங்கள் என ரிஷியிடம் வேண்டினார். ரிஷி கூறிய அறிவுரையின்படி இத்தல தீர்த்தத்தில் அமர்ந்து தவம் செய்த ஜனமேஜய மன்னனுக்காக பெருமாள், தன் பாரத கால தூது கோலத்தை இத்தலத்தில் காட்டியருளினார்.
# கார்ட்டோசாட்-2

**கார்டோசாட்-2** என்பது கதிரவனொத்துப் பாதையில் வலம்வரும் ஓர் புவிநோக்குச் செயற்கைக்கோள் அல்லது செய்மதியாகும். இந்தக் கோளை வடிவமைத்து, ஏவி, பராமரித்து வருவது இந்திய விண்வெளி ஆய்வு மையம் ஆகும். இது சுமார் 680 கிலோ எடையுடன் நிலப்பட வரைவியல் துறைக்காக இந்தியாவில் பயன்படுத்த விண்ணில் ஏவப்பட்டதாகும். இதனை முனைய துணைக்கோள் ஏவுகலத்தினால் 2007 சனவரி 10 ஆம் நாளன்று ஏவப்பட்டது.  
கார்ட்டோசாட்-2 மின்காந்த நிறமாலையில் உள்ள பூமியின் காண்பகுதியை கருப்பு வெள்ளை படமாக எடுக்கும் கலைநிலையான சகலநிறமுணர் (சநிமு) படம்பிடி கருவியை கொண்டதாகும். பூமியின் வரைப்பாதையை இந்த உயர் நுணுக்க சநிமு படம்பிடிக் கருவிகள் 9.6 கி.மீ தொலைவாகவும், அதன் இட நுணுக்கத்தை 1 மீ-க்கு குறைவாகவும் எடுக்கக் கூடியது. இந்த செயற்கைக்கோள் 45 கோண அளவில் பூமியை நோக்கித் திருப்பவும், அதே போல் அதன் சுற்றுப்பாதையை நோக்கி திருப்பவும் முடியும்.  
கார்ட்டோசாட்-2 ஒரு குறித்தக் காட்சிப் புள்ளியின் ஒளிப்படத் தொகுதியை தரும் அளவிற்கு மேம்பட்ட ஒரு தொலையுணர்வு செயற்கைக்கோள் ஆகும். இந்த செயற்கைக்கோளின் புகைப்படத்தைக் கொண்டு விவரமான வரைபடம் தயாரிப்பதும், பிற நிலப்பட வரைவியல் பணிகளைச் செய்வதும், கிராம புற மற்றும் நகர கட்டுமான, மேம்பாட்டு திட்டங்களுக்கும், புவியியல் மற்றும் நில விவர அமைப்பிற்கும் பயன்படுத்தப்படுகிறது.  
இந்த செயற்கைக்கோளிடம் இருந்து கிடைத்த முதல் ஒளிப்படத் தொகுதியானது சனவரி 12, 2007 ஆம் ஆண்டு கிடைத்தது. அது சுமார் 280 கி.மீ தொலைவுடன் ஷிவாலிக் பகுதியில் இருந்து டெல்லி வரை கொண்டதாகும். மற்றொரு தொகுதியாக சுமார் 50 கி.மீ தொலைவுள்ள கோவாவின் இராதா நகரி பகுதியில் இருந்து சகோன் பகுதி வரை கொண்டதாகும். ஹைதராபாதில் உள்ள ஷட்நகர் தேசிய தொலையுணர்வு அமைப்பின் தரவு உள்வாங்கு நிலையத்தில் கிடைத்த முதல் ஒளிப்பட தொகுதியானது உயர்மட்ட ஒளிப்படக் கருவியின் உன்னத செயலை நிரூபித்தது.
# கார்ட்டோசாட்-2

## மேலும் பார்க்க

- கார்ட்டோசாட்-2ப
# காஞ்சி உலகளந்த பெருமாள் கோயில்

**திருவூரகம்**  
| காஞ்சி உலகளந்த பெருமாள் கோயில் |  |
| --- | --- |
| } | } |
**திருப்பாடகம்**  
| பாண்டவ தூத பெருமாள் கோயில் |  |
| --- | --- |
| } | } |  
**காஞ்சி உலகளந்த பெருமாள் கோயில்** (*Kanchipuram Ulagalantha Perumal Temple*) காஞ்சிபுரத்தில் இந்துக் கடவுள் விஷ்ணுவிற்காக அமைந்துள்ள ஒரு கோயிலாகும். உலகளந்த பெருமாளின் வடிவமாக திருவுருவம் அமைந்துள்ளது. ஆழ்வார்களால் பாடல் பெற்ற இத்தலம் விஷ்ணுவின் 108 திவ்ய தேசங்களில் ஒன்றாக உள்ளது. இந்தக் கோயிலிலுள்ளேயே 108 திவ்ய தேசங்களில் திருக்காரகம், திருப்பாடகம், திருவூரகம், திருநீரகம் ஆகிய நான்கு திவ்ய தேசங்கள் அமைந்துள்ளன.
# காஞ்சி உலகளந்த பெருமாள் கோயில்

## தல புராணம்

ஒரு அந்தணச் சிறுவனாக அவதரித்த விஷ்ணு, மகாபலி சக்கரவர்த்தியிடம் மூன்றடி மண் தானம் கேட்க, அதற்கு மன்னனும் தர இசைகிறான். நெடிய தோற்றம் கொண்டு விண்ணையும், மண்ணையும் இரு அடிகளால் அளந்துவிடுகிறார். மூன்றாம் அடி வைக்க இடமில்லாததால், அதனை மன்னனின் தலையில் வைக்கிறார். உலகளந்த வடிவத்தைக் காண இயலாமல் மன்னன் பாதாளத்தில் தள்ளப்படுகிறான். மன்னனின் வேண்டுதலுக்கு இணங்கத் விஷ்ணு வெவ்வேறு நிலைகளில் காட்சியளிப்பதே ஊரகம், காரகம், நீரகம், பாடகம் என வழங்கப்படுகிறது. இந்த நான்கு திவ்ய தேசங்களையும் திருமங்கையாழ்வார் ஒரே பாசுரத்தில் மங்களாசாசனம் செய்துள்ளார்.
# காஞ்சி உலகளந்த பெருமாள் கோயில்

## கோயிலின் அமைப்பு

கோயிலின் பரப்பளவு ஆக உள்ளது. இதன் முதன்மையான ராஜ கோபுரம் மூன்று நிலைகளைக் கொண்டது. பல்லவத் தலைநகரமான காஞ்சிபுரத்தின் நகர வடிவமைப்பு இக்கோயிலை மையமாகக் கொண்டு தாமரை வடிவில் அமைந்துள்ளது.
# காஞ்சி உலகளந்த பெருமாள் கோயில்

## திருவுருவின் அமைப்பு

விஷ்ணுவின் திருவுருவத்திற்கு திரிவிக்ரமன் என்பதாக பெயர் வழங்கப்படுகிறது. 30 அடி உயரமுள்ள நீண்ட விஷ்ணுவின் திருவுருவம் சிறப்பம்சமாகும். அது மட்டுமல்லாமல், வலது கால் ஊன்றி இடது கால் தூக்கிய நிலையில் இருப்பது காண்பதற்குரிய சிறப்பாகும். இந்த திருவுருவத்தின் இடது கால் உடலுக்கு செங்குத்தான நிலையில் அமைக்கப்பட்டுள்ளது. வலது கால் மகாபலி சக்கரவர்த்தியின் தலை மீது அழுத்தியவாறு அமைக்கப்பட்டுள்ளது. இரண்டு கைகளும் இரண்டு பக்கங்களிலும் விரிந்திருப்பதும் சிறப்பாகும்.
# காஞ்சி உலகளந்த பெருமாள் கோயில்

## படத்தொகுப்பு

<>  
</>
# என்ரான்

**என்ரான் கார்ப்பரேசன்** (*Enron Corporation*) என்பது டெக்சாசின் ஹியூஸ்டனில் அமைந்திருந்த ஒரு அமெரிக்க எரிசக்தி, விளைபொருட்கள், சேவை நிறுவனமாகும். இது கென்னத் லே என்பவரால் வழிநடத்தப்பட்டு 1985 ஆம் ஆண்டில் ஹியூஸ்டன் நேச்சுரல் கேஸ் மற்றும் இன்டர்நார்த் ஆகிய நிறுவனங்களின் இணைப்பின் மூலம் உருவாக்கப்பட்டது. இணைப்பின் போது இவை இரண்டும் ஒப்பீட்டளவில் சிறிய பிராந்திய நிறுவனங்களாக இருந்தன. 2, திசம்பர், 2001 அன்று திவால்நிலைக்கு வருவதற்கு முன்னர், என்ரான் தோராயமாக 20,600 ஊழியர்களைப் பணியமர்த்தி, ஒரு பெரிய மின்சாரம், இயற்கை எரிவளி, தகவல் தொடர்பு, காகிதக் கூழ் மற்றும் காகித நிறுவனமாக இருந்தது. 2000 ஆம் ஆண்டில் கிட்டத்தட்ட $101 பில்லியன் வருவாய் ஈட்டியதாகக் கூறப்படுகிறது. *ஃபார்ச்சூன் இதழ்* என்ரானை "அமெரிக்காவின் மிகவும் புதுமையான நிறுவனம்" என்று தொடர்ந்து ஆறு ஆண்டுகள் அறிவித்தது.  
2001 ஆம் ஆண்டின் இறுதியில், என்ரானின் நிதி நிலையானது, என்ரான் ஊழல் என்று அழைக்கப்படும் திட்டமிடப்படு செய்யப்பட்ட கணக்கியல் மோசடியால் நீடித்துவந்தது என்பது தெரியவந்தது. என்ரான் செய்த நிறுவன மோசடியானது ஊழலுக்கு ஒத்ததாக கருதப்பட்டது. இந்த ஊழல் அமெரிக்காவில் உள்ள பல நிறுவனங்களின் கணக்கியல் நடைமுறைகளையும், செயல்பாடுகளையும் கேள்விக்குள்ளாக்கியது. இதுவே 2002 ஆம் ஆண்டின் சர்பேன்ஸ்-ஆக்ஸ்லி சட்டத்தை இயற்றுவதற்கு ஒரு காரணியாக ஆனது. இது பெரிய அளவில் வணிக உலகத்தை பாதித்தது, வேர்ல்ட்காமின் இன்னும் பெரிய மோசடி திவால்நிலையும் உருவானது. இதனையடுத்து என்ரான், வேர்ல்ட்கோமின் ஆகிய நிறுவனங்களின் முக்கிய தணிக்கையாளராக இருந்து பால ஆண்டுகளாக மோசடியில் சதிகாரராக இருந்த ஆர்தர் ஆண்டர்சன் கணக்கியல் நிறுவனம் கலைக்கப்பட்டது.  
2001 ஆம் ஆண்டின் பிற்பகுதியில் நியூயார்க்கின் தெற்கு மாவட்டத்திற்கான அமெரிக்க மாவட்ட நீதிமன்றத்தில் என்ரான் திவால்நிலைக்கு மனு தாக்கல் செய்தது மேலும் அதன் திவால்நிலை ஆலோசகராக வெயில், கோட்ஷால் &amp;amp; மாங்கேஸ் நிறுவனத்தைத் தேர்ந்தெடுத்தது. நீதிமன்றத்தால் அங்கீகரிக்கப்பட்ட மறுசீரமைப்பு திட்டத்தின் கீழ், 2004 நவம்பரில் என்ரான் திவால்நிலையிலிருந்து வெளியேற்றப்பட்டது. ஒரு புதிய இயக்குநர்கள் குழு அதன் பெயரை **என்ரான் கிரெடிட்டர்ஸ் ரிகவரி கார்ப்** என்று மாற்றியது. மேலும் திவால்நிலைக்கு முந்தைய காலத்திய என்ரானின் சில செயல்பாடுகள் மற்றும் சொத்துக்களை மறுசீரமைத்தல் மற்றும் கலைத்தல் ஆகியவற்றை மேற்கொள்ள வலியுறுத்தியது. 7, செப்டம்பர், 2006 அன்று, என்ரான் கடைசியில் அதன் எஞ்சிய துணை நிறுவனமான பிரிஸ்மா எனர்ஜி இன்டர்நேஷனலை ஆஷ்மோர் எனர்ஜி இன்டர்நேஷனல் லிமிடெட்க்கு (இப்போது AEI) விற்றது. இது அமெரிக்க வரலாற்றில் மோசடி காரணமாக ஏற்பட்ட மிகப்பெரிய திவால்நிலையாகும்.  
2, திசம்பர், 2024 அன்று, என்ரான் வலைத்தளம் நையாண்டியாக மீண்டும் தொடங்கப்பட்டது, பேர்ட்ஸ் ஆர்ன்ட் ரியல் நிறுவனத்தின் இணை நிறுவனர் கானர் கெய்டோஸ் தலைமை நிர்வாக அதிகாரியாக நியமிக்கப்பட்டார்.
# என்ரான்

## வரலாறு

### இணைப்புக்கு முந்தைய காலம் (1925–1985)

என்ரானின் முதன்மை முன்னோடி நிறுவனங்களில் ஒன்று இன்டர்நார்த் ஆகும். இது 1930 ஆம் ஆண்டு நெப்ராசுகாவின் ஒமாகாவில், கருப்பு செவ்வாய்க்கு சில மாதங்களுக்குப் பிறகு உருவாக்கப்பட்டது. பெரும் பொருளியல் வீழ்ச்சியின் போது குறைந்த விளையில் கிடைத்த இயற்கை எரிவளி, குறைந்த சம்பளத்தில் கிடைத்த தொழிலாளர்கள் போன்றவை நிறுவனத்தின் துவக்க கால வளர்ச்சிக்கு உதவின. 1932 வாக்கில் நிறுவனத்தின் வளர்ச்சி இரட்டிப்பானது. அடுத்த 50 ஆண்டுகளில், பல எரிசக்தி நிறுவனங்களை கையகப்படுத்தியதால், நார்தர்ன் மேலும் விரிவடைந்தது. பெரும்பாலான கையகப்படுத்துதல்கள் வெற்றிகரமாக முடிக்கப்பட்டபோதிலும், சில மோசமாக முடிவடைந்தன. மின் பொருட்கள் உற்பத்தி நிறுவனமான குரூஸ்-ஹிண்ட்ஸ் நிறுவனத்தை கையகப்படுத்துவதில் இன்டர்நார்த் கூப்பர் இண்டஸ்ட்ரீசுடன் போட்டியிட்டு அதில் தோல்வியடைந்தது. கையகப்படுத்தலின் போது கூப்பரும் இன்டர்நார்த்தும் வழக்குகளின் வழியாக சண்டையிட்டன. அவை பரிவர்த்தனை முடிந்த பிறகு இறுதியில் தீர்வுகாணப்பட்டன. இதன் துணை நிறுவனமான நார்தர்ன் நேச்சுரல் கேஸ், வட அமெரிக்காவின் மிகப்பெரிய எரிவளி குழாய் நிறுவனத்தை நடத்தியது. 1980களில், இன்டர்நார்த் இயற்கை எரிவாயு உற்பத்தி, பரிமாற்றம், சந்தைப்படுத்தல் ஆகியவற்றில் ஒரு முக்கிய சக்தியாக மாறியது. மேலும் நெகிழித் துறையில் ஒரு கண்டுபிடிப்பாளராகவும் இருந்தது. 1983 ஆம் ஆண்டில், இன்டர்நார்த், பார்ச்சூன் 500 எண்ணெய் ஆய்வு மற்றும் மேம்பாட்டு நிறுவனமான பெல்கோ பெட்ரோலியம் நிறுவனத்துடன் பட்டியலில் இடம்பெற்றது.
# என்ரான்

## வரலாறு

### இணைப்புக்கு முந்தைய காலம் (1925–1985)

#### இணைப்பு

இன்டர்நார்த்தின் முந்தைய தொழில் வெற்றிகளால் அது பெருநிறுவனங்களின் கையகப்படுத்தல்களின் இலக்காக மாறியது. இன்டர்நார்த் தலைமை நிர்வாக அதிகாரி சாம் செக்னர் ஹியூஸ்டன் நேச்சுரல் கேஸ் (எச்.என்.ஜி.) நிறுவனத்துடன் நட்புரீதியான இணைப்பை விரும்பினார். மே 1985 இல், இன்டர்நார்த் எச்.என்.ஜி. ஐ $2.3 பில்லியனுக்கு கையகப்படுத்தியது, அது அப்போதைய சந்தை விலையை விட 40% அதிகமாகும், மேலும் 16, யூலை, 1985 அன்று, இரண்டு நிறுவனங்களும் ஒன்றிணைவதற்கு இசைவளித்தன. இரண்டு நிறுவனங்களின் ஒருங்கிணைந்த சொத்துக்கள் அந்த நேரத்தில் அமெரிக்காவில் இரண்டாவது பெரிய எரிவாயு குழாய் அமைப்பாக உருவானது. அயோவாவுக்கும், மினசோட்டாவிற்கும் சேவை செய்த இன்டர்நார்த்தின் வடக்கு-தெற்கு எரிவளி குழாய்வழிகள், எச்.என்.ஜி. இன் புளோரிடா மற்றும் கலிபோர்னியாவின் கிழக்கு-மேற்கு எரிவளி குழாய்வழிகளை நன்கு முழுமைப் படுத்தின. முதலில் இதன் தலைமை நிர்வாக அதிகாரியாக செக்னர் இருந்தார். ஆனால் அவர் விரைவில் இயக்குநர்கள் குழுவால் நீக்கப்பட்டு லே அந்தப் பதவிக்கு நியமிக்கப்பட்டார். லே தனது தலைமையகத்தை ஊஸ்டனுக்கு மீண்டும் மாற்றி, ஒரு புதிய பெயரைத் தேடத் தொடங்கினார். இந்த செயல்பாட்டில் கவனம் செலுத்திய குழுக்கள், ஆலோசகர்களுக்காக $100,000 இக்கும் அதிகமாக செலவிட்டார். 14, பிப்ரவரி, 1986 அன்று ஊழியர்களுடனான ஒரு சந்திப்பின் போது, இந்தப் பெயர் மாற்றத்தில் தனக்கு உள்ள ஆர்வத்தை லே அறிவித்தார். மேலும் 10, ஏப்ரல் அன்று பங்குதாரர்களிடம் இதற்கான வாக்கெடுப்பு நடத்தப்படும் என்றார்.
# ஒலியந்தாதி

**ஒலியந்தாதி** என்பது, தமிழில் வழங்கும் சிற்றிலக்கிய வகைகளுள் ஒன்று. சிற்றிலக்கியங்களை வடமொழியில் பிரபந்தங்கள் என்பர். ஓரடிக்குப் பதினாறு கலைகளாக நான்கு அடிகளுக்குப் அறுபத்து நான்கு கலைகள் வகுத்து, பல்சந்தமாக அமையும்படி வண்ணமும் கலை வைப்பும் தவறாமல் முப்பது பாடல்களால் அமைவது ஒலி அந்தாதி ஆகும். இது வெண்பா, அகவல், கலித்துறை ஆகிய மூன்று பாவகைகளையும் பத்துப் பத்தாகக் கொண்டு அந்தாதியாக அமையும். சில சமயங்களில் ஒலியந்தாதி எட்டுக் கலைகள் கொண்டும் அமைவதுண்டு.
# பெயரின்னிசை

**பெயரின்னிசை** அல்லது **பெயர் இன்னிசை** எனப்படுவது, தமிழில் சிற்றிலக்கியங்கள் எனவும் வடமொழியில் பிரபந்தங்கள் எனவும் வழங்கும் பாவகைகளுள் ஒன்றாகும். பாட்டுடைத் தலைவனின் பெயரைத் தொண்ணூறு, எழுபது அல்லது ஐம்பது இன்னிசை வெண்பாக்களால் பாடுவதே பெயரின்னிசை என்று பாட்டியல் நூல்கள் இலக்கணம் வகுத்துள்ளன.
# ஊரின்னிசை

**ஊரின்னிசை** அல்லது **ஊர் இன்னிசை** எனப்படுவது, தமிழில் சிற்றிலக்கியங்கள் எனவும் வடமொழியில் பிரபந்தங்கள் எனவும் வழங்கும் பாவகைகளுள் ஒன்றாகும். பாட்டுடைத் தலைவனின் ஊரைத் தொண்ணூறு, எழுபது அல்லது ஐம்பது இன்னிசை வெண்பாக்களால் பாடுவதே ஊரின்னிசை என்று பாட்டியல் நூல்கள் இலக்கணம் வகுத்துள்ளன.
# வருக்கமாலை

**வருக்கமாலை** என்பது, தமிழில் சிற்றிலக்கியங்கள் எனவும், வடமொழியில் பிரபந்தங்கள் எனவும் வழங்கும் பாட்டியல் வகைகளுள் ஒன்று ஆகும். தமிழ் மொழியில் முதலில் வரும் வருக்க எழுத்துக்களான க, ச, த, ந, ப, ம, வ என்பனவும், உயிரெழுத்துக்களும் ஒவ்வொரு எழுத்தும் முதலாக வர எட்டு விருத்தங்கள் பாடுவது வருக்கமாலை எனப் பாட்டியல் நூல்கள் இலக்கணம் வகுத்துள்ளன.  
இந்த முறையில் அகப்பொருள் பாடல்கள் அமையின் அது வருக்கக் கோவை எனப்படும்.
# வருக்கமாலை

## நூல்கள் எடுத்துக்காட்டும் பாங்கும்

வருக்கமாலை நூல்கள் எவ்வாறு அமைந்திருக்கும் என்பதை நன்கு அறிமுகமான மூன்று நூல்களின் வழி அறியலாம். இவ்வகையில் தோன்றியுள்ள வேறு சில நூல்களும் உள்ளன.  
- ஆத்தி சூடி - **அ**றம்செய விரும்பு. **ஆ**றுவது ணினம். **இ**யல்வது கரவேல். **ஈ**வது விலக்கேல். ... (இருசீர் வருக்கம்)
- கொன்றை வேந்தன் - **அ**ன்னையும் பிதாவும் முன்னறி தெய்வம். **ஆ**லயம் தொழுவது சாலவும் நன்று. **இ**ல்லறம் அல்லது நல்லறம் அன்று. **ஈ**யார் தேட்டை தீயா கொள்வர். ... (நாற்சீர் வருக்கம்)
- பாரதியார் புதிய ஆத்தி சூடி - **அ**ச்சம் தவிர், **ஆ**ண்மை தவறேல், **இ**ளைத்தல் இகழ்ச்சி. **ஈ**கை திறன். **உ**டலினை உறுதிசெய். ... (இருசீர் வருக்கம்)
இன்னும் காண்க
- நமசிவாய மாலை - (அறுசீர்க்கண்ணி வருக்கம்)